
Text rozhodnutia
Súd: Krajský súd Bratislava Spisová značka: 1S/223/2011 Identifikačné číslo súdneho spisu: 1011201848 Dátum vydania rozhodnutia: 25. 06. 2013 Meno a priezvisko sudcu, VSÚ: JUDr. Nora Halmová ECLI: ECLI:SK:KSBA:2013:1011201848.2 Uznesenie Krajský súd v Bratislave v právnej veci žalobcu: WESTWOOD Slovakia s.r.o., Račianska 66, 831 02 Bratislava, IČO: 35 831 839, zastúpený: Jaroslava Cvešperová, Belinského 16, 851 01 Bratislava, proti žalovanému: Krajské riaditeľstvo Policajného zboru v Bratislave, Krajský dopravný inšpektorát, Špitálska 14, 812 28 Bratislava, o preskúmanie zákonnosti rozhodnutia žalovaného č. KRP-P-DI-BCP-155/2011 zo dňa 20.09.2011, takto r o z h o d o l : Uznesenie Krajského súdu v Bratislave č. k. 1S 223/2011-22 zo dňa 23.05.2013 s a z r u š u j e v celom rozsahu. o d ô v o d n e n i e : Žalobou doručenou tunajšiemu súdu dňa 24.11.2011 sa žalobca domáhal preskúmania zákonnosti rozhodnutia žalovaného č. KRP-P-DI-BCP-155/2011 zo dňa 20.09.2011, ktorým žalovaný potvrdil rozhodnutie Okresného dopravného inšpektorátu Okresného riaditeľstva Policajného zboru Bratislava V č. ORP-P-1487/V-OBCP-2010 zo dňa 15.07.2011. Prvostupňovým rozhodnutím bol žalobca ako právnická osoba a prevádzkovateľ motorového vozidla zn. A., Ev.č.: R. v súvislosti s konaním o priestupku proti bezpečnosti a plynulosti cestnej premávky orgánu oprávnenému objasňovať alebo prejednať priestupok neoznámil osobné údaje osoby, ktorej zveril vedenie vozidla v rozsahu meno, priezvisko a adresa pobytu, čím sa dopustil správneho deliktu podľa § 138 ods. 1 písm. i) s poukazom na ust. § 6 ods. 5 zákona č. 8/2009 Z.z. o cestnej premávke a o zmene a doplnení niektorých zákonov, za čo mu bola uložená pokuta vo výške 100 eur. Uznesením Krajského súdu v Bratislave č.k. 1S 223/2011-22 zo dňa 23.05.2013 bolo v zmysle ust. § 10 ods. 1 zákona č. 71/1992 Zb. o súdnych poplatkoch v znení neskorších predpisov (ďalej citovaný zákon) konanie zastavené z dôvodu, že žalobca si nesplnil poplatkovú povinnosť podľa § 5 ods. 1 písm. a/ citovaného zákona, a to ani v lehote určenej vo výzve súdu, ktorá bola jeho právnemu zástupcovi doručená dňa 25.02.2013. Žalobca v lehote stanovenej v uznesení, t.j. dňa 13.06.2013 uhradil súdny poplatok prevodom na účet súdu uvedený v písomnej výzve vo výške 33,- EUR ako vyplýva zo záznamu o zložení zo dňa 17.06.2013 založeného v súdnom spise. V zmysle § 10 ods. 3 veta prvá citovaného zákona príslušný súd zruší uznesenie o zastavení konania pre nezaplatenie súdneho poplatku, ak poplatník zaplatí súdny poplatok do konca lehoty na podanie odvolania. Vzhľadom k tomu, že žalobca zaplatil súdny poplatok za žalobu ešte pred uplynutím odvolacej lehoty, súd v zmysle § 10 ods. 3 veta prvá cit. zákona uznesenie o zastavení konania zrušil a ďalej bude pokračovať v konaní. Poučenie: Proti tomuto rozhodnutiu možno podať odvolanie do 15 dní odo dňa jeho doručenia na Krajský súd v Bratislave, písomne, dvojmo. Z podania musí byť zjavné, ktorému súdu je určené, kto ho robí, ktorej veci sa týka a čo sleduje a musí byť podpísané a datované (§ 42 ods. 3 O.s.p). V odvolaní sa má popri všeobecných náležitostiach (§ 42 ods. 3 O.s.p.) uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha (§ 205 ods. 1 O.s.p.). Podľa § 205 ods. 2 O.s.p. odvolanie možno odôvodniť len tým, že: a/ v konaní došlo k vadám uvedeným v § 221 ods. 1 O.s.p.; b/ konanie má inú vadu, ktorá mohla mať za následok nesprávne rozhodnutie vo veci; c/ súd prvého stupňa neúplne zistil skutkový stav veci, pretože nevykonal navrhnuté dôkazy, potrebné na zistenie rozhodujúcich skutočností; d/ súd prvého stupňa dospel na základe vykonaných dôkazov k nesprávnym skutkovým zisteniam; e/ doteraz zistený skutkový stav neobstojí, pretože sú tu ďalšie skutočnosti alebo iné dôkazy, ktoré doteraz neboli uplatnené (§ 205 a/ O.s.p.); f/ rozhodnutie súdu prvého stupňa vychádza z nesprávneho právneho posúdenia veci. Rozsah, v akom sa rozhodnutie napáda a dôvody odvolania môže odvolateľ rozšíriť len do uplynutia lehoty na odvolanie.

